Forsikring af frivillige i Brøndby

Sådan er du forsikret som frivillig i Brøndby Kommune

# Som frivillig er du dækket af kommunens Ulykkes- og ansvarsforsikring

Brøndby Kommune har tegnet en ulykkes- og ansvarsforsikring for frivillige, der påtager sig en frivillig indsats i Kommunen.

Ulykkesforsikringen dækker personskade ved en ulykke under udførsel af den frivillige indsats eller sygdom, som den frivillige har pådraget sig som følge af påvirkninger i forbindelse med udførsel af indsatsen. Ulykkesforsikringen dækker personskade, som følge af den frivillige indsats i samme omfang som en arbejdsskadeforsikring.

I alle skadestilfælde beror det på en konkret og individuel vurdering, om en skade er dækket eller ej. Derfor er det ikke muligt at opliste alle de tilfælde, hvor en forsikring dækker eller ikke dækker. Men noget af det, du blandt andet kan opnå erstatning for, er:

* Visse typer af behandlinger, herunder udgifter til sygebehandling og optræning
* Hjælpemidler, for eksempel briller
* Erstatning for tab af erhvervsevne
* Godtgørelse for varigt mén
* Overgangsbeløb til efterladte ved dødsfald
* Erstatning for tab af forsørgere

Det er til enhver tid forsikringsselskabet, der tager stilling til ansvaret og erstatningen i forbindelse med en skade. Sagsbehandlingstiden kan godt være lang.

Der er ikke dækning for tøj, ejendele, svie og smerte, og som frivillig er du ikke omfattet på vej til og fra indsatsen, eller hvis du under indsatsen holder pause og laver private gøremål.

# Skader på den frivilliges ejendele og lånte genstande skal dækkes af den frivilliges egen indboforsikring

Det er vigtigt, at du er opmærksom på, at kommunens forsikring ikke dækker for skader på dine ejendele eller på genstande, du låner af andre til den frivillige indsats. Det skal din egen indboforsikring dække. Derfor opfordres du til ikke at låne genstande af andre til udførsel af den frivillige indsats. Du opfordres desuden til at undersøge, om din indboforsikring dækker skader på dine ejendele under udførsel af den frivillige indsats.

# Dækning for skader på andre personer eller andre personers genstande

Såfremt du som frivillig er *erstatningsansvarlig* for skader på andre personer eller andre personers genstande er der tegnet forsikringsdækning for udgiften. Det er forsikringsselskabet som vurderer, om du er erstatningsansvarlig for skaden.

# Dækning for skader på kommunens genstande

Den frivillige er ikke erstatningsansvarlig for eventuelle skader på kommunens genstande som må opstå i forbindelse med udførslen af den frivillige indsats.

# Anmeldelse af skade

Det er vigtigt altid at melde en skade til din kontaktperson på den institution, du er tilknyttet i Kommunen eller til kommunens frivillighedskonsulent, som anmelder skaden til forsikringsselskabet. Det er forsikringsselskabet der tager stilling til ansvaret og erstatningen i den konkrete sag.